הארוך הזה. הוא רק ידע שלא יוכל לשוב ל"חיידר", לא בקרוב, בכל אופן. ואילו מנייה, הבוגרת יותר, יכולה הייתה להבחין בגילה הבוגר של 8 שנים, בסכנה של ממש, ההולכת וקרבה. היא כבר הבינה מה משמעותה של סכנת חיים. מנדל, הבכור, פשוט השתדל לעזור ככל יכולתו להוריו במשימתם להציל את המשפחה כולה, וביצע מייד,  כמו חייל טוב, את אשר הוטל עליו עלˉידי אביו. אף אחד מן הילדים לא שיער בנפשו מה צופן להם העתיד.  הימים הבאים, שם מעבר לגדת הנהר סאן, היו אף קשים יותר, אם כי הייתה איזו תחושה של ביטחון במקומם החדש. במשך השבועיים הבאים, באין סידור אחר, נאלצו ששת בני המשפחה לישון תחת כיפת השמיים. איש לא תיאר לעצמו בדמיונו הפרוע, כי כך יחגגו את ימי ראש השנה של השנה הזו. הקור העז היה קשה מנשוא וחדר עד לשד עצמותיהם, עד ששיניהם נקשו מקור. שפרינצה חששה מאוד לבריאותם של ארבעת ילדיה, והתפללה לאל הטוב כי יימצא פתרון של מגורים, אפילו ארעיים, עבור בני המשפחה. השמועות בקרב הפליטים לא היו מעודדות כלל ולעיתים, סתרו זו את זו. עלˉפי השמועה שעברה מפה לאוזן, הצליח הצבא הגרמני לכבוש חלקים נרחבים של פולין, וחייליו הגיעו ממש עד גדת הנהר